HRVATSKA REGULATORNA AGENCIJA ZA MREŽNE DJELATNOSTI - HAKOM

RKP: 45902, OIB: 87950783661

**BILJEŠKE UZ FINANCIJSKE IZVJEŠTAJE**

**HRVATSKE REGULATORNE AGENCIJE ZA MREŽNE DJELATNOSTI**

**ZA RAZDOBLJE OD 1. SIJEČNJA DO 31. PROSINCA 2021.**

Financijski izvještaji Hrvatske regulatorne agencije za mrežne djelatnosti (dalje: HAKOM) za razdoblje od 1. siječnja do 31. prosinca 2021. izrađeni su sukladno Zakonu o proračunu (NN br. 87/08, 136/12 i 15/15), Pravilniku o proračunskom računovodstvu i Računskom planu (NN br. 124/14, 115/15, 87/16, 3/18, 126/19 i 108/20), Pravilniku o financijskom izvještavanju u proračunskom računovodstvu (NN br. 3/15, 93/15, 135/15, 2/17, 28/17, 112/18, 126/19, 145/20 i 32/21) i Okružnici Ministarstva financija o sastavljanju, konsolidaciji i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 31. prosinca 2021., KLASA: 400-02/21-01/25, URBROJ: 513-05-03-21-5 od 27. prosinca 2021.

1. **BILJEŠKE UZ IZVJEŠTAJ O PRIHODIMA I RASHODIMA, PRIMICIMA I**

**IZDACIMA (OBRAZAC PR-RAS**)

Bilješka 1.

Izvještaj o prihodima i rashodima, primicima i izdacima sastavljen je za razdoblje od 1. siječnja do 31. prosinca 2021. i uključuje prihode i rashode HAKOM-a. Primici i izdaci nisu evidentirani.

Podaci za popunjavanje financijskih izvještaja dobivaju se iz Glavne knjige koju informatički podržava Navision sustav. Poslovanje HAKOM-a obavlja se preko žiro-računa u Hrvatskoj poštanskoj banci d.d. broj: HR7423900011100320173 za kunsko i devizno poslovanje.

Bilješka 2.

U obrascu PR-RAS iskazani su u kunama:

|  |  |
| --- | --- |
| * ukupni prihodi poslovanja (AOP 001) | 100.271.189 |
| * ukupni rashodi poslovanja (AOP 146) | 78.059.247 |
| ***višak prihoda poslovanja (AOP 285)*** | ***22.211.942*** |
| * ukupni prihodi od prodaje nefinancijske imovine (AOP 292) | 76.000 |
| * ukupni rashodi za nabavu nefinancijske imovine (AOP 344) | 7.019.654 |
| ***manjak prihoda od nefinancijske imovine (AOP 402)*** | ***6.943.654*** |
| ***višak prihoda i primitaka u promatranom razdoblju (AOP 634)*** | ***15.268.288*** |
| *višak prihoda i primitaka – preneseni (AOP 636)* | *29.050.918* |
| ***višak prihoda i primitaka raspoloživ u sljedećem razdoblju (AOP 638)*** | ***44.319.206*** |

U razdoblju od 1. siječnja do 31. prosinca 2021. prihodi poslovanja su ostvareni u iznosu od 100.271.189 kn, odnosno 16,8% više nego u istom razdoblju prethodne godine. Povećanje ukupnih prihoda poslovanja proizašlo je najvećim dijelom iz povećanja prihoda po posebnim propisima uslijed naplate naknada za uporabu radiofrekvencijskog (RF) spektra za mreže pokretnih komunikacija pete generacije (5G) pri čemu su dozvole izdane nakon provedenog postupka javne dražbe.

Rashodi poslovanja ostvareni su u iznosu od 78.059.247 kn, odnosno za 19,3% su manji nego u promatranom razdoblju prethodne godine. Naime, u 2020. su evidentirani značajni troškovi sudskih postupaka (21,5 mil. kn) koji su u 2021. neznatni (4.370 kn). Isto tako, smanjene su i naknade troškova zaposlenima, troškovi uredskog materijala i ostali materijalni rashodi, rashodi za usluge telefona, pošte i prijevoza, za usluge tekućeg i investicijskog održavanja, za usluge promidžbe i informiranja, premije osiguranja, financijski rashodi te naknade građanima i kućanstvima u novcu. S druge strane, rashodi za zaposlene, rashodi za energiju, komunalne usluge, zakupnine i najamnine, zdravstvene usluge, računalne usluge, ostale usluge i troškovi reprezentacije su se povećali.

Višak prihoda poslovanja utvrđen za promatrano razdoblje iznosi 22.211.942 kn. Preneseni višak prihoda poslovanja iznosi 29.050.918 kn.

Prihodi od prodaje nefinancijske imovine ostvareni su u razdoblju od 1. siječnja do 31. prosinca 2021. u iznosu od 76.000 kn što predstavlja značajno smanjenje ostvarenja ovih prihoda u odnosu na promatrano razdoblje prethodne godine kad su iznosili 437.850 kn (prodaja devet službenih vozila).

Rashodi za nabavu nefinancijske imovine su ostvareni u iznosu od 7.019.654 kn, što predstavlja smanjenje ostvarenja ovih rashoda u odnosu na promatrano razdoblje prethodne godine za 7,9%. Najveći dio rashoda za nabavu nefinancijske imovine se odnosi na rashode za nabavu mjernih instrumenata i uređaja, uredske opreme i računalnih programa, rashode za dodatna ulaganja na postrojenjima i opremi te rashode za dodatna ulaganja za ostalu nefinancijsku imovinu.

Ostvareni manjak prihoda od nefinancijske imovine iznosi 6.943.654 kn te je za 3,4% manji u odnosu na ostvarenje u istom razdoblju 2020.

Ukupni rezultat HAKOM-a u 2021. je višak prihoda i primitaka u iznosu od 15.268.288 kn, a s obzirom da preneseni višak prihoda i primitaka iznosi 29.050.918 kn, ukupni višak prihoda i primitaka raspoloživ u sljedećem razdoblju iznosi 44.319.206 kn.

Bilješka 3.

AOP 052 Tekuće pomoći od institucija i tijela EU

Tekuće pomoći od institucija i tijela EU ostvarene su u 2021. u iznosu od 17.824 kn, što je 81,2% manje u odnosu na ostvarenje u prethodnom izvještajnom razdoblju. Od ukupnog iznosa pomoći od EU evidentiranog u izvještaju, 11.582 kn se odnosi na refundaciju troškova službenih putovanja od BEREC-a (Tijelo europskih regulatora za elektroničke komunikacije), a 6.242 kn od Europske komisije. Smanjenje prihoda tekućih pomoći od institucija i tijela EU je rezultat ograničavanja inozemnih službenih putovanja tijekom 2021. zbog krize uzrokovane virusom COVID-19.

Bilješka 4.

AOP 077 Prihodi od imovine

Prihodi od imovine su u 2021. evidentirani u iznosu od 20.644 kn što predstavlja smanjenje u odnosu na 2020. kada su iznosili 75.856 kn. Značajno su smanjene kamate na depozite po viđenju jer su niže kamatne stope poslovne banke. Isto tako, manji su i prihodi od zateznih kamata jer poslovni subjekti uglavnom plaćaju do datuma dospijeća pa su obračunate i naplaćene niže zatezne kamate.

Bilješka 5.

AOP 112 Prihodi po posebnim propisima

Prihodi po posebnim propisima, koji se odnose na naknade za uporabu radiofrekvencijskog spektra, naknade za uporabu adresa i brojeva, naknade za obavljanje poslova HAKOM-a u području poštanskih i željezničkih usluga te drugih poslova u području elektroničkih komunikacija, su u 2021. ostvareni u iznosu od 100.139.351 kn, što je 17,1% više u odnosu na ostvarenje u prethodnom izvještajnom razdoblju. Na povećanje prihoda je najvećim dijelom utjecala naplata naknada temeljem dozvola za uporabu RF spektra za mreže pokretnih komunikacija pete generacije (5G) na području Republike Hrvatske. Dozvole su izdane nakon provedenog postupka javne dražbe.

Bilješka 6.

AOP 147 Rashodi za zaposlene

Rashodi za zaposlene su u promatranom razdoblju ostvareni u iznosu od 48.014.937 kn, što predstavlja povećanje od 3,3% u odnosu na ostvarenje u promatranom razdoblju prethodne godine. Povećanje rashoda za zaposlene posljedica je većeg broja zaposlenika. Prosječan broj zaposlenih na osnovi stanja na početku i na kraju izvještajnog razdoblja u 2021. iznosi 187, a u 2020. je iznosio 185 (veza AOP 646). U obrascu prethodne godine je greškom naveden broj zaposlenika na stavkama prosječnog broja zaposlenih u tijelima umjesto kod korisnika što je ispravljeno u obrascu PR-RAS za razdoblje od 1. siječnja do 31. prosinca 2021.

HAKOM u 2021. nije zapošljavao zaposlenike za koje bi bile korištene mjere aktivne politike zapošljavanja koje provode Ministarstvo rada i mirovinskoga sustava i Hrvatski zavod za zapošljavanje (mjere za stjecanje prvog radnog iskustva/pripravništva).

Bilješka 7.

AOP 158 Materijalni rashodi

Materijalni rashodi su tijekom 2021. ostvareni u iznosu od 29.918.768 kn, što predstavlja značajno smanjenje u odnosu na promatrano razdoblje prethodne godine kada su iznosili 49.822.141 kn. Na smanjenje je najvećim dijelom utjecalo to što u 2021. nije bilo značajnih troškova sudskih postupaka koji su u 2020. iznosili 21.476.265 kn. Od navedenog iznosa, 21.452.827 kn se odnosilo na izvršenje arbitražnog pravorijeka u arbitražnom sporu pred Međunarodnim centrom za rješavanje investicijskih sporova u Washingtonu (ICSID predmet ARB15/5), u kojem je Republici Hrvatskoj naloženo nadoknaditi troškove postupka tužitelju B3 Croatian Courier Cooperatief U.A. u iznosu od 554.616 USD i 3.659.607 EUR. Troškove su podmirili Ministarstvo mora, prometa i infrastrukture u iznosu od 554.616 USD i 840.600 EUR te HAKOM u iznosu od 2.819.007 EUR kao drugo tijelo iz čijeg je djelokruga proizašao predmetni arbitražni spor (zbog postupanja u području poštanskih usluga u razdoblju 2012. - 2014.).

Na smanjenje materijalnih rashoda je utjecalo i smanjenje naknada troškova zaposlenima jer su zbog krize uzrokovane virusom COVID-19 značajno smanjeni troškovi službenih putovanja, a manji su i troškovi stručnog usavršavanja zaposlenika. Smanjeni su i troškovi uredskog materijala te ostali materijalni rashodi, rashodi za usluge telefona, pošte i prijevoza, rashodi za usluge tekućeg i investicijskog održavanja, rashodi za usluge promidžbe i informiranja, premije osiguranja i dr.

Od materijalnih rashoda tijekom 2021. porasle su naknade za prijevoz, rashodi za energiju (zbog značajnog poskupljenja opskrbe električnom energijom), komunalne usluge, zakupnine i najamnine, zdravstvene usluge (sistematski pregledi zaposlenika), računalne usluge, ostale usluge, troškovi reprezentacije i dr.

Bilješka 8.

AOP 191 Financijski rashodi

Financijski rashodi su u promatranom razdoblju ostvareni u iznosu od 52.501 kn, što predstavlja smanjenje u odnosu na ostvarenje u promatranom razdoblju prethodne godine. U 2020. su bile iskazane značajnije negativne tečajne razlike od onih u 2021. što je vezano uz plaćanje troškova sudskih postupaka u iznosu od 2.819.007 EUR u kunskoj protuvrijednosti (veza Bilješka 7.).

Bilješka 9.

AOP 344 Rashodi za nabavu nefinancijske imovine

Rashodi za nabavu nefinancijske imovine su ostvareni u iznosu od 7.019.654 kn te se najvećim dijelom odnose na rashode za nabavu mjernih instrumenata i uređaja, računala i računalne opreme, rashode za dodatna ulaganja na postrojenjima i opremi (nadogradnja diskovnog sustava, poslužitelja, mjerne opreme, sustava tehničke zaštite i dr.) te rashode za dodatna ulaganja za ostalu nefinancijsku imovinu (nadogradnja web portala, sustava Navision, sustava e-potpis i e-paraf, Centrix sustava, GIS sustava i portala, sustava za analizu tržišta, sustava e-Operator, aplikacije za analizu kvalitete upravljanja prometom u mreži Internet pružatelja usluge i dr.).

1. **BILJEŠKE UZ BILANCU (OBRAZAC BIL)**

Bilješka 10.

AOP 003 Neproizvedena dugotrajna imovina

Povećanje neproizvedene dugotrajne imovine je rezultat nabave licenci za sustave HRNet i Centrix. Obračunat je ispravak vrijednosti neproizvedene dugotrajne imovine za 2021.

Bilješka 11.

AOP 007 Proizvedena dugotrajna imovina

Tijekom 2021. nabavljena su nova računala i računalna oprema, pokretna komunikacijska oprema, oprema za održavanje i zaštitu, mjerni uređaji, računalni programi i uredski namještaj. Dio stare proizvedene dugotrajne imovine koja je zamijenjena novom je odlukama rashodovan i isknjižen iz poslovnih knjiga temeljem potvrda o ekološkom zbrinjavanju i primitku u naravi te primopredajnog zapisnika o prijenosu nefinancijske imovine drugom proračunskom korisniku.

Obračunat je ispravak vrijednosti proizvedene dugotrajne imovine za 2021.

Bilješka 12.

AOP 051 Dugotrajna nefinancijska imovina u pripremi

Dugotrajna nefinancijska imovina u pripremi je na dan 31. prosinca 2021. evidentirana u iznosu od 1.331.480 kn:

* 582.875 kn – građevinski objekti u pripremi (izrada projektne dokumentacije za kontrolno-mjernu postaju (KMP) Bilogora; izrada glavnog projekta za KMP Osorščica; izgradnja elektroenergetskih objekata za priključenje KMP-a Veliki Bokolj na elektroenergetsku distribucijsku mrežu),
* 527.755 kn – postrojenja i oprema u pripremi (izrada elaborata za KMP Osorščica; antenski stup za HAKOM središte Split; antenski stup za KMP Bilogora),
* 220.850 kn – ostala nematerijalna proizvedena imovina u pripremi (nabava Sustava centralne administrativne baze prenesenih brojeva (CABP sustav) – 1. faza).

Bilješka 13.

AOP 064 Novac u banci i blagajni

Strukturu financijske imovine u ukupnom iznosu od 76.936.429 kn (AOP 063) najvećim dijelom čini novac na računu kod tuzemnih poslovnih banaka i u blagajni u iznosu od 46.528.057 kn. Povećanje novca na žiro-računu u odnosu na prethodno razdoblje rezultat je naplate potraživanja za prihode poslovanja i neznatnih troškova sudskih postupaka koji su u 2020. značajno utjecali na smanjenje novca na žiro-računu.

Bilješka 14.

AOP 073 Depoziti, jamčevni polozi i potraživanja

od zaposlenih te za više plaćene poreze i ostalo

Jamčevni polozi dani zakupodavcu kao jamstvo za uredno plaćanje zakupa i zajedničkih troškova su svedeni na srednji tečaj Hrvatske narodne banke d.d. sa stanjem na dan 31. prosinca 2021.

Ostala potraživanja se odnose na potraživanja za naknade koje se refundiraju (HZZO) u iznosu od 12.366 kn, potraživanja za predujmove u iznosu od 156.239 kn te ostala nespomenuta potraživanja – Državni proračun u iznosu od 151.162 kn koja se odnose na duplo plaćene račune Državnog proračuna pri čemu se preplaćeni iznos na zahtjev vraća iz Državnog proračuna ili sredstva ostaju za podmirenje novih računa.

Bilješka 15.

AOP 141 Potraživanja za prihode poslovanja

Potraživanja za prihode poslovanja iznose 27.372.054 kn. Najznačajnija su potraživanja za prihode po posebnim propisima koja se odnose na potraživanja za prihode od davatelja poštanskih usluga, od frekvencija, od bruto prihoda za elektroničke komunikacije, od adresa i brojeva, tehničkog pregleda i od posebnih ovlaštenja za pravne osobe.

Povećanje potraživanja za prihode poslovanja u 2021. u odnosu na 2020. godinu rezultat je izmjene Pravilnika o plaćanju naknada za obavljanje poslova HAKOM-a kojim je uvedeno obročno plaćanje naknada (4 obroka) iznosa većeg od 2 milijuna kuna čime je dio prihoda za račune izdane u 2021. naplaćen u 2021., a preostali dio će biti ostvaren u 2022., za razliku od 2020. kada se naknada obračunavala u jednom iznosu i plaćala u jednom obroku u tekućoj godini.

Istim Pravilnikom je povećan prag oslobođenja od plaćanja naknada s 1 milijun kn bruto ostvarenog prihoda na 7,5 milijuna kn za naknade u području elektroničkih komunikacija, pošte i željeznice uz istovremeno povećanje naknada za obavljanje poslova HAKOM-a u području poštanskih usluga s 0,20% na 0,28%, a željezničkih usluga s 1,1% na 1,8%.

Proveden je ispravak vrijednosti potraživanja sukladno Pravilniku o proračunskom računovodstvu i Računskom planu.

Bilješka 16.

AOP 165 Rashodi budućih razdoblja i nedospjela naplata prihoda

Unaprijed plaćeni rashodi budućih razdoblja u iznosu od 272.555 kn se odnose na licence, premiju osiguranja vozila, stručno usavršavanje zaposlenika i pretplatu na stručne časopise.

Bilješka 17.

AOP 170 Obveze

Ukupne obveze su iskazane u iznosu od 5.245.169 kn. Najveći dio se odnosi na obveze za zaposlene (plaća za prosinac 2021.) i za materijalne rashode koje su podmirene u siječnju 2022.

Bilješka 18.

AOP 231 Vlastiti izvori

Napravljena je obvezna korekcija rezultata te je u 2021. ostvaren višak prihoda poslovanja u iznosu od 22.287.942 kn i manjak prihoda od nefinancijske imovine u iznosu od 7.019.654 kn. Preneseni višak prihoda iz prethodnih godina iznosio je 29.050.918 kn.

Bilješka 19.

AOP 253 i 254 Izvanbilančni zapisi

U izvanbilančnoj evidenciji u iznosu od 8.031.539 kn je evidentirano sljedeće:

1. tuđa imovina dobivena na korištenje u iznosu od 1.060 kn,
2. instrumenti osiguranja plaćanja u iznosu od 7.189.471 kn,
3. potencijalne obveze po osnovi sudskih sporova u tijeku u iznosu od 841.008 kn,

U nastavku su tablice s popisom ugovornih odnosa i slično koji uz ispunjenje određenih uvjeta mogu postati obveza ili imovina (dane i primljene bjanko zadužnice te primljene zadužnice i bankovne garancije kao instrumenti osiguranja plaćanja) te popis sudskih sporova u tijeku s opisom prirode spora, procjenom financijskog učinka koji može proisteći iz sudskog spora kao obveza ili imovina te procijenjenim vremenom odljeva ili priljeva.

**POPIS PRIMLJENIH I DANIH VRIJEDNOSNIH PAPIRA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Red. br.** | **Datum izdavanja** | **Instrument osiguranja** | **Iznos dani/primljeni** | **Primatelj/**  **davatelj** | **Namjena** | **Rok važenja** | **Napomena** |
| 1. | 10.10.2014. | Bjanko zadužnica – OV-10490/14 | do 100.000,00 kn | INA d.d. | Osiguranje plaćanja | 31.12.2021. | Dani vrijednosni papir |
| 2. | 10.10.2014. | Bjanko zadužnica – OV-10491/14 | do 100.000,00 kn | INA d.d. | Osiguranje plaćanja | 31.12.2021. | Dani vrijednosni papir |
| 3. | 30.04.2019. | Bankovna garancija br. 81904-00188-33 | 82.500,00 kn | CULLEN INTERNATIONAL | Osiguranje plaćanja | 26.04.2022. | Primljeni vrijednosni papir |
| 4. | 23.07.2019. | Bankovna garancija br. 4100935388 | 5.800.000,00 kn | Odašiljači i veze d.o.o. | Osiguranje plaćanja | 31.12.2022. | Primljeni vrijednosni papir |
| 5. | 17.01.2020. | Bankovna garancija br. 16/2020-G-DPVPJS | 53.400,00 kn | Croatia osiguranje d.d. | Osiguranje plaćanja | 31.01.2022. | Primljeni vrijednosni papir |
| 6. | 29.01.2020. | Bankovna garancija br. 5402154717 | 35.224,41 kn | Wiener osiguranje d.d. | Osiguranje plaćanja | 31.01.2022. | Primljeni vrijednosni papir |
| 7. | 20.03.2020. | Zadužnica poslovni br. OV-1419/20 | 95.295,79 kn | HP - Hrvatska pošta d.d. | Osiguranje plaćanja | 28.02.2022. | Primljeni vrijednosni papir |
| 8. | 08.09.2020. | Bjanko zadužnica – OV-7461/2020 | 25.328,64 kn | KODEKS d.o.o. | Osiguranje plaćanja | 28.10.2025. | Primljeni vrijednosni papir |
| 9. | 30.12.2020. | Zadužnica poslovni br. OV-12272/2020 | 165.366,00 kn | Mjerne tehnologije d.o.o. | Osiguranje plaćanja | 24.12.2027. | Primljeni vrijednosni papir |
| 10. | 10.09.2021. | Bankovna garancija br. 120-49-163748 | 58.914,13 kn | S&T Hrvatska d.o.o. | Osiguranje plaćanja | 31.07.2022. | Primljeni vrijednosni papir |
| 11. | 23.09.2021. | Bjanko zadužnica – OV-10581/2021 | 32.451,09 kn | KODEKS d.o.o. | Osiguranje plaćanja | 06.12.2026. | Primljeni vrijednosni papir |
| 12. | 05.10.2021. | Bankovna garancija br. 2104005285 | 62.470,54 kn | GDi d.o.o. | Osiguranje plaćanja | 31.07.2022. | Primljeni vrijednosni papir |
| 13. | 12.10.2021. | Bankovna garancija br. 528890 | 209.922,90 kn | IGEA d.o.o. | Osiguranje plaćanja | 07.11.2022. | Primljeni vrijednosni papir |
| 14. | 22.10.2021. | Bankovna garancija br. 4101047282 | 213.600,00 kn | Odašiljači i veze d.o.o. | Osiguranje plaćanja | 31.12.2024. | Primljeni vrijednosni papir |
| 15. | 02.04.2019. | Bjanko zadužnica – OV-3740/2019 | 11.593,20 kn | Digitalne tehnologije d.o.o. | Osiguranje plaćanja | 17.11.2022. | Primljeni vrijednosni papir |
| 16. | 30.11.2021. | Zadužnica poslovni br. OV-9216/2021 | 143.403,70 kn | Badurini d.o.o. | Osiguranje plaćanja | 10.12.2022. | Primljeni vrijednosni papir |
|  |  | **UKUPNO** | **7.189.470,40 kn** |  |  |  |  |

**POPIS SUDSKIH SPOROVA U TIJEKU**

|  |  |  |  |  |  |  |
| --- | --- | --- | --- | --- | --- | --- |
| **Red.**  **br.** | **Sudska oznaka predmeta** | **Vrsta tužbenog zahtjeva** | **Procjena financijskog učinka** | **Tuženik** | **Tužitelj/ica[[1]](#footnote-1)** | **Tijek postupka/**  **Procijenjeno vrijeme priljeva i odljeva sredstava** |
| 1. | Klasa: 114-02/14-01/06  Pr-1823/2014  Gž R-783/2017  Rev-154/2019 | Statusno  (radi nedopuštenosti otkaza, diskriminacije i uznemiravanja) | 30.000,00 kn | HAKOM | XY-1 | 08.06.2017. – presuda Općinskog radnog suda u Zagrebu,  14.06.2017. – izjavljene žalbe HAKOM-a i tužiteljice,  13.09.2018. – Županijski sud u Splitu odbio žalbe i potvrdio prvostupanjsku presudu,  26.11.2018. – izjavljena revizija tužiteljice,  14.01.2019. – Vrhovni sud Republike Hrvatske,  2022. – procijenjeno vrijeme priljeva i odljeva sredstava. |
| 2. | Klasa: 114-02/14-01/10  Pr-9642/2014  Gž R-2241/2016  Revr-501/2018 | Radi isplate | 92.612,73 kn | HAKOM | XY-2 | 29.09.2016. – presuda Općinskog radnog suda u Zagrebu,  03.10.2016. – izjavljena žalba tužitelja,  02.02.2018. – Županijski sud u Zagrebu odbio žalbu tužitelja i potvrdio prvostupanjsku presudu,  15.05.2018. – izjavljena revizija tužitelja,  15.05.2018. –Vrhovni sud Republike Hrvatske,  2022. – procijenjeno vrijeme priljeva i odljeva sredstava. |
| 3. | Klasa: 114-02/17-01/03  Pr-1201/2017 | Statusno  (radi diskriminacije) | 47.035,42 kn | HAKOM | XY-3 | 23.06.2017. – tužba – prvostupanjski postupak u tijeku – Općinski radni sud u Zagrebu,  04.11.2021. – održano ročište za glavnu raspravu,  2023. – procijenjeno vrijeme priljeva i odljeva sredstava. |
| 4. | Klasa: 114-02/16-01/01  Pr-1141/2016  Pr-3065/2019 | Statusno  (radi diskriminacije) | 240.800,00 kn | HAKOM | XY-4 | 13.05.2016. – tužba – prvostupanjski postupak u tijeku – Općinski radni sud u Zagrebu,  04.02.2022. – zakazana rasprava,  2023. – procijenjeno vrijeme priljeva i odljeva sredstava. |
| 5. | Klasa: 114-02/17-01/04  Pr-1551/2017 | Statusno  (radi nedopuštenosti otkaza) | 430.560,00 kn | HAKOM | XY-5 | 11.08.2017. – tužba,  27.09.2018. – rješenje Općinskog radnog suda u Zagrebu – prekid postupka do pravomoćnosti postupka koji se vodi pod poslovnim brojem Pr-1201/2017,  2023. – procijenjeno vrijeme priljeva i odljeva sredstava. |
| **Red.**  **br.** | **Sudska oznaka predmeta** | **Vrsta tužbenog zahtjeva** | **Procjena financijskog učinka** | **Tuženik** | **Tužitelj/ica** | **Tijek postupka/**  **Procijenjeno vrijeme priljeva i odljeva sredstava** |
| 6. | Klasa: 114-02/18-01/04  Pr-4809/2018  Gž R-1123/2019  Pr-6942/2020  Gž R-1810/2021 | Statusno  (utvrđenje radnog odnosa) | Nije određena | HAKOM | XY-6 | 16.05.2019. – presuda Općinskog radnog suda u Zagrebu,  27.05.2019. – izjavljena žalba tužitelja,  19.05.2020. – Rješenje Županijskog suda u Zagrebu – ukinuta 1.st. presuda i predmet vraćen na ponovno suđenje,  30.11.2021. – Županijski sud u Zagrebu – presuda – odbijena žalba HAKOM-a,  2023. – procijenjeno vrijeme priljeva i odljeva sredstava. |
| 7. | Klasa: 114-02/19-01/05  Pr-1813/2019  Gž R-1364/2021 | Statusno  (utvrđenje radnog odnosa) | Nije određena | HAKOM | XY-7 | 20.05.2019. – prvostupanjski postupak u tijeku – Općinski radni sud u Zagrebu,  24.11.2021. – Županijski sud u Splitu – rješenje – odbijena žalba kao neosnovana – potvrđeno rješenje o prekidu postupka Općinskog radnog suda u Zagrebu od 20.08.2021.,  2023. – procijenjeno vrijeme priljeva i odljeva sredstava. |
|  |  | **UKUPNO:** | **841.008,15 kn** |  |  | **NAPOMENA:**  uz ukupan iznos procjene financijskog učinka treba računati na kamate i parnične troškove. |

1. **BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI (OBRAZAC RAS – funkcijski)**

Za izvještajno razdoblje ukupni rashodi poslovanja i rashodi za nabavu nefinancijske imovine iznosili su 85.078.901 kn, a prikazani su u funkcijskoj klasifikaciji 0486 - Istraživanje i razvoj: Komunikacije – AOP 068.

1. **BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA (OBRAZAC P-VRIO)**

Smanjenje u vrijednosti imovine u iznosu od 330 kn (AOP 005) se odnosi na rashodovanje nefinancijske proizvedene dugotrajne imovine koja je zbrinuta kao elektronički otpad.

Smanjenje u obujmu financijske imovine u iznosu od 257.131 kn (AOP 032) se odnosi na otpis zastarjelih potraživanja za prihode poslovanja koja nije moguće naplatiti jer su poslovni subjekti ugašeni i brisani iz sudskog registra.

1. **BILJEŠKE UZ IZVJEŠTAJ O OBVEZAMA (OBRAZAC OBVEZE)**

Stanje obveza na dan 31. prosinca 2021. iznosi 5.244.025 kn – AOP 038.

Ukupne nedospjele obveze u iznosu od 5.244.025 kn (AOP 097) najvećim dijelom se odnose na obvezu za isplatu plaće za prosinac 2021. te obveze prema dobavljačima. Iste su podmirene u siječnju 2022.

Stanje nedospjelih međusobnih obveza proračunskih korisnika na dan 31. prosinac 2021. iznosi 6.625 kn. Međusobne obveze proračunskih korisnika tijekom 2021. odnosile su se na:

* računalne usluge (Srce - Sveučilišni računski centar Sveučilišta u Zagrebu) - stanje obveza na dan 31. prosinca 2021. iznosi 1.875 kn,
* stručno usavršavanje zaposlenika (Pravni fakultet u Zagrebu – stručni seminar iz područja javne nabave; Hrvatski državni arhiv – stručni seminar o uredskom poslovanju),
* intelektualne usluge (Fakultet elektrotehnike i računarstva – analiza uporabe alternativnih IoT tehnologija; usluge savjetovanja vezano za tehnologije i arhitekture aplikacijskih sustava),
* usluge promidžbe (Fakultet elektrotehnike i računarstva – ELMAR 2021.),
* ostale usluge (Fakultet elektrotehnike i računarstva – projekt osoba s invaliditetom),
* obveze za povrat pogrešno uplaćenih sredstava koja su poslovni subjekti umjesto u Državni proračun uplatili na žiro-račun HAKOM-a (naknade za upotrebu RF spektra) – stanje obveza na dan 31. prosinca 2021. iznosi 4.750 kn,
* članarine (Hrvatski zavod za norme) i drugo.

Ostale tekuće obveze na dan 31. prosinca 2021. su evidentirane u iznosu od 558.080 kn te su se odnosile na obveze za porez na dodanu vrijednost na inozemne usluge za prosinac 2021. (43.550 kn), obveze za predujmove od kupaca (249.394 kn), obveze za jamčevine za ozbiljnost ponude i uredno ispunjenje ugovora (260.386 kn) te obveze za povrat u Državni proračun pogrešno uplaćenih sredstava za upotrebu RF spektra (4.750 kn).

U Zagrebu, 28. siječnja 2022.

|  |  |
| --- | --- |
|  | ***Predsjednik Vijeća*** |
|  | ***Tonko Obuljen*** |

1. Podaci o tužitelju su anonimizirani u svrhu zaštite osobnih podataka fizičkih osoba, sukladno propisima koji uređuju zaštitu osobnih podataka. [↑](#footnote-ref-1)